**cu privire la exproprierea pentru cauză de utilitate publică a bunurilor imobile și a dreptului de folosință asupra bunurilor imobile situate pe amplasamentul lucrărilor de interes național de construcție** **a** **liniei electrice aeriene
(LEA) 400 kV de transport al energiei electrice Vulcănești–Chișinău**

**------------------------------------------------------------**

În temeiul pct. 3, 6, 7 și 17 din Anexă la Legea nr. 120/2022 privind declararea utilității publice de interes național a lucrărilor de construcție a liniei electrice aeriene (LEA) 400 kV de transport al energiei electrice Vulcănești–Chișinău și a stației Back-to-Back Vulcănești (Monitorul Oficial al Republicii Moldova, 2022, Nr. 158 art. 278), Guvernul **HOTĂRĂŞTE:**

**1.** Se expropriază pentru cauză de utilitate publică, în numele statului, bunurile imobile indicate în anexa nr. 1 la prezenta hotărâre, pentru executarea lucrărilor de construcție a LEA 400 kV de transport al energiei electrice Vulcănești–Chișinău, declarate de interes național.

**2.** Se expropriază pentru cauză de utilitate publică, temporar, în numele statului, dreptul de folosință sau alte drepturi reale asupra bunurilor imobile indicate în anexa nr. 2 la prezenta hotărâre, de la data intrării în vigoare a prezentei hotărâri, pe întreaga durată de executare a lucrărilor de construcție a LEA 400 kV de transport al energiei electrice Vulcănești–Chișinău, declarate de interes național.

**3.** Terenurile indicate în anexa nr.1 se transmit în administrarea Agenției Proprietății Publice precum și în gestiunea Întreprinderii de Stat „Moldelectrica”. În baza actului de expropriere și a dosarelor cadastrale perfectate în modul stabilit de actele normative, Agenția Servicii Publice va efectua gratuit înregistrarea corespunzătoare în Registrul bunurilor imobile, la cererea titularului de drept.

**4.** În situația în care se expropriază permanent o parte dintr-un bun imobil care nu este înregistrat în modul corespunzător în registrul bunurilor imobile, pe baza proiectului tehnic final și măsurărilor executate de expropriator se determină atât suprafața expropriată, cât și cea neexpropriată. Suprafața porțiunii de teren, necesară exproprierii, se determină în baza planului geometric aprobat de Agenția Proprietății Publice.

**5**. Ministerul Energiei, prin intermediul instituției publice Unitatea consolidată pentru implementarea și monitorizarea proiectelor în domeniul energeticii, va asigura plata despăgubirilor către expropriați conform propunerilor de expropriere, deciziilor Comisiei pentru soluționarea întâmpinărilor sau hotărârilor definitive a instanței de judecată.

**6**. Se instituie Comisia pentru soluționarea întâmpinărilor înaintate de titularii drepturilor de proprietate, de folosință sau alte drepturi reale asupra bunurilor imobile, care nu sunt de acord cu plata despăgubirii, calculată și specificată în propunerea de expropriere, conform anexei nr. 3. În caz de eliberare sau suspendare a membrilor Comisiei din funcțiile deținute, atribuțiile lor vor fi exercitate de către persoanele nou-desemnate în funcțiile respective, fără a emite o altă hotărâre de Guvern.

**7.** Comisia pentru soluționarea întâmpinărilor este formată din 3 membri permanenți, specialiști în domeniul de activitate în care se execută lucrările de construcție a LEA 400 kV de transport al energiei electrice Vulcănești–Chișinău, declarate de interes național, și 3 membri participanți ad-hoc din rândul proprietarilor de imobile din raza municipiului, orașului sau satului în care sunt situate imobilele supuse exproprierii, fără emiterea altei hotărâri de Guvern.

**8.** Selectarea membrilor participanți ad-hoc în cadrul Comisiei pentru soluționarea întâmpinărilor, conform art. 6 din prezenta hotărâre, va fi asigurată de către autoritățile publice locale ale municipiului, orașului sau localității în care este situat bunul imobil obiect al exproprierii.

**9.** Examinarea întâmpinărilor de către Comisia pentru soluționarea întâmpinărilor va avea loc în conformitate cu procedura de soluționare a întâmpinărilor, reglementată la art. 11 din Legea nr. 488/1999 exproprierii pentru cauză de utilitate publică.

**10.** Termenul pentru depunerea întâmpinărilor de către expropriați la adresa Comisiei este de 45 zile, calculat de la data recepționării propunerii de expropriere.

**11.** Ținerea lucrărilor de secretariat ale Comisiei pentru soluționarea întâmpinărilor este asigurată de către instituția publică Unitatea consolidată pentru implementarea și monitorizarea proiectelor în domeniul energeticii, iar corespondența acesteia este semnată de către președintele Comisiei.

**12.** Controlul asupra executării prezentei hotărârii se pune în sarcina Ministerului Energiei.

**13.** Prezenta hotărâre intră în vigoare la data publicării în Monitorul Oficial al Republicii Moldova.

|  |  |
| --- | --- |
| **Prim-ministru** | **DORIN RECEAN** |
| Contrasemnează: |  |
| Ministrul energiei | Victor Parlicov |
| Ministrul finanțelor | Petru Rotaru |